tartuNLP/wikipedia-smugri-20251201 huggingface dataset:
Liège–Bastogne–Liège 2020

Liège–Bastogne–Liège 2020 oli järjestyksessään 106. maantiepyöräilyn miesten Liège–Bastogne–Liège-kilpailu. Se käytiin 257 kilometrin reitillä Liègestä Bastognen kautta takaisin Liègeen. Kilpailu oli alun perin tarkoitus järjestää 26. huhtikuuta 2020, mutta koornaviruspandemian vuoksi se ajettiin vasta 4. lokakuuta.
Kilpailu ratkesi viiden ajajan muodostaman kärkiryhmän loppukirissä. Julian Alaphilippe tuuletti voittoa liian aikaisin ja Primož Roglič ohitti hänet juuri ennen maalia. Tuomaristo pudotti Alaphilippen lopulta viidenneksi, sillä hänen ajolinjojensa katsottiin estäneen Marc Hirschiä sääntöjenvastaisesti loppukirin aikana. Hirschi nostettiin toiseksi, Tadej Pogačar kolmanneksi ja Matej Mohorič neljänneksi.
Tulokset.
Lähde: Pro Cycling Stats
Osallistuneet joukkueet.
Lähde: Pro Cycling Stats
Naisten kilpailu.
Samana päivänä ajattiin myös neljännen kerran naisten Liège–Bastogne–Liège-kilpailu. Kilpailu käytiin 135 kilometrin reitillä Bastognesta Liègeen.
Lizzie Deignan voitti kilpailun lähdettyään irtiottoon yhdeksän ajajan kärkiryhmästä Côte de La Redouten nousussa noin 30 kilometriä ennen maalia. Grace Brown karkasi takaa-ajajien ryhmästä viimeisessä nousussa Côte de la Roche-aux-Fauconsissa, muttei onnistunut tavoittamaan Deignania. Ellen van Dijk sijoittui kolmanneksi.
Tulokset.
Lähde: Pro Cycling Stats
Osallistuneet joukkueet.
Lähde: Pro Cycling Stats
Fredrik August von Zansen

Fredrik August von Zansen (10. marraskuuta 1770 Helsingin pitäjä – 27. syyskuuta 1829 Alberga) oli suomalainen sotilas ja valtiopäivämies.
Von Zansenin vanhemmat olivat everstiluutnantti Christian Gottlieb Zansen, aateloituna von Zansen, ja Anna Tugendreich von Schlagenteuffel ja puoliso vuodesta 1803 Vilhelmina Teodora Maria von Harder. Hän
oli laivapoika 1775 ja vapaaehtoinen Uudenmaan jalkaväkirykmentissä 1776, yleten siellä vänrikiksi 1780, luutnantiksi 1787 ja kapteeniksi 1790. Palveluksesta hän erosi majurina 1795. Von Zansen oli edustaja aatelissäädyssä Porvoon valtiopäivillä 1809. 
Luutnantti, valtiopäivämies Karl Ludvig von Zansen ja kassanhoitaja, valtiopäivämies Fredrik Ernst Gottlieb von Zansen olivat Fredrik August von Zansenin poikia.
Fabian af Enehjelm

Fabian af Enehjelm, vuoteen 1772 Hellenius (21. maaliskuuta 1738 Vehkalahti – 1. maaliskuuta 1822 Sipoo) oli suomalainen virka- ja valtiopäivämies.
Af Enehjelmin vanhemmat olivat kuninkaallinen rahastonhoitaja Anders Hellenius, aateloituna Enhjelm, ja Elisabet Sunn. Af Enehjelm tuli ylioppilaaksi 1754. Hän oli Turun hovioikeuden auskultantti 1756, kanslisti 1757 ja varanotaari 1759. Suomen tykistöpataljoonan asevaraston vartijaksi hän tuli 1761 ja Uudenmaan ja Hämeen läänin tase- ja jäännöskomission jäseneksi 1769. Af Enehjelm oli armeijan laivaston Suomen ylioikeuden sihteeri vuodesta 1776, mistä tehtävästä hän erosi sotaneuvoksena 1794. Hän toimi myös kruunun viinapolttimoiden vuokraaja Helsingissä ja Hämeenlinnassa. Af Enehjelm omisti Sipoon Östersundomin kartanon vuodesta 1789. Hän oli aatelissäädyssä edustaja Porvoon valtiopäivillä 1809. 
Everstiluutnantti, valtiopäivämies Jonas af Enehjelm oli Fabian af Enehjelmin veli.
Adam Teodor Langenskiöld

Adam Teodor Langenskiöld (21. marraskuuta 1783 Orimattila – 1. lokakuuta 1827) oli suomalainen sotilas ja valtiopäivämies.
Langenskiöldin isä oli everstiluutnantti Lars Adam Lang, aateloituna Langenskiöld, ja puoliso vuodesta 1808 Gustava Magdalena Gripenberg. Hän oli kadetti Karlbergissa 1796–1800 ja valmistuttuaan vänrikki laivastossa vuodesta 1801. Luutnantiksi hän yleni Adlercreutzin rykmentissä 1807. Langenskiöld toimi hallituskonseljin palveluksessa syksyllä 1809. Ruotsin sotapalveluksesta hän erosi lokakuussa 1811 ja Venäjän keisarillisen armeijan palveluksesta lokakuussa 1817. Hän oli edustaja aatelissäädyssä Porvoon valtiopäivillä 1809. 
Adam Teodor Langenskiöldin veli oli everstiluutnantti, maaherra Anders Gustaf Langenskiöld.
Fakir Baykurt

Fakir Baykurt (1929 Akçaköy, Turkki – 1999) oli turkkilainen kirjailija, aluksi opettaja. Hän asui vuodesta 1979 Länsi-Saksassa. Hänen teostensa aiheena on Anatolian maaseutu ja kyläelämä sekä Saksassa asuvien turkkilaisten vierastyöläisten asema.
Covingtonin piirikunta (Alabama)

Covingtonin piirikunta on piirikunta Yhdysvalloissa, joka sijaitsee Alabaman osavaltiossa. Covingtonin piirikunnassa on 37 049 asukasta, ja väkiluku laski vuosien 2010 ja 2019 välillä 1,9 prosentilla.
Väestö.
Covingtonin piirikunnan väkiluku oli vuonna 2019 37 049, mutta vielä vuoden 2010 väestönlaskennassa se oli 37 765 asukasta, josta se on laskenut noin kahdella prosentilla. Väestöstä 22 prosenttia on alle 18-vuotiaita ja 21,4 prosenttia 65 vuotta täyttäneitä. Piirikunnan väestöstä enemmistö on naisia. 0,8 prosenttia väestöstä on syntynyt ulkomailla ja veteraaneja piirikunnassa asuu 2 898.
Zettelkasten

Zettelkasten on muistiinpano- ja tietämyksenhallintametodi, jota yleensä käytetään tutkimuksessa sekä opiskelussa.
Tunnetuimpia Zettelkastenin käyttäjiä on Niklas Luhmann, joka käytti metodia kirjoittaessaan artikkeleita ja kirjoja sosiologiasta.
Metodi.
Zettelkastenia voi toteuttaa niin paperilla kuin digitaalisestikin. Molempiin pätevät samat periaatteet.
Zettelkasten koostuu monista yksittäisistä muistiinpanoista, joissa on ideoita ja muita lyhyitä tietoja, jotka kirjoitetaan ylös niiden esiintyessä tai hankkiessa. Muistiinpanot on numeroitu hierarkkisesti, jotta uudet muistiinpanot voidaan lisätä sopivaan paikkaan. Ne sisältävät myös metatietoja, joiden avulla muistiinpanojen tekijä voi liittää muistiinpanoja toisiinsa. Esimerkiksi muistiinpanot voivat sisältää tunnisteita, jotka kuvaavat muistiinpanon keskeisiä piirteitä, ja ne voivat viitata muihin muistiinpanoihin. Muistiinpanojen numerointi, metatiedot, muoto ja rakenne voivat vaihdella käytetystä menetelmästä riippuen.
Yhdistetty hiihdon maailmanmestaruuskilpailuissa

Yhdistetty on kuulunut pohjoismaisten hiihtolajien maailmanmestaruuskilpailuihin sen ensimmäisistä kilpailuista lähtien. Vuoden 2021 MM-kilpailuissa Oberstdorfissa kilpaillaan viisi kilpailua: Miehille normaali- sekä suurmäen ja 10 kilometrin hiihdon kilpailu, normaalimäen ja 4 × 5 kilometrin hiihdon joukkuekilpailu sekä suurmäen ja 2 × 7,5 kilometrin hiihdon parisprintti. Naiset kilpailevat normaalimäen ja viiden kilometrin kilpailussa.
Mitalistit.
Lähde: FIS
Fermín Donazar

Fermín Walter Donazar Zabalza (11. tammikuuta 1933 Montevideo, Uruguay – 27. syyskuuta 2018 Montevideo, Uruguay) oli uruguaylainen pituushyppääjä. Donazar kilpaili vuoden 1956 kesäolympialaisissa sijoittuen sijalle 12 tuloksella 657. Vuoden 1960 kesäolympialaisissa hän kilpaili sijoittuen sijalle 23 tuloksella 724.
Hervé Bazin

Hervé Bazin (1911 Angers, Ranska – 1996 Angers, Ranska) oli ranskalainen kirjailija. Hän opiskeli kirjallisuutta ja oli useissa ammateissa ennen kuin hän alkoi kirjoittaa. Runokokoelmien jälkeen 1948 ilmestynyt romaani "Vipère au poing" vei hänet julkisuuteen. Se on sovinnaista porvarillisuutta vastaan kapinoiva avainromaani. Samoja aiheita hän käyttää myöhemmissä teoksissaan kokeilevaan tyyliin.
Bazin oli Goncourt-akatemian puheenjohtaja vuodesta 1973.
Gustaf af Stenhoff

Gustaf af Stenhoff (25. lokakuuta 1774 Tukholma – 14. huhtikuuta 1818) oli suomalainen sotilas ja virka- ja valtiopäivämies.
Stenhoffin vanhemmat olivat Christian Stenhoff, aateloituna af Stenhoff, ja Eva Charlotta Kirstein ja puolisot vuodesta 1798 Charlotta Lovisa Blåfield ja vuodesta 1804 Christina Lovisa Sacklén (k. 1845). Hän oli palveluksessa henkikaartissa vuodesta 1780 ja kornettina henkirakuunarykmentissä vuodesta 1781. Stenhoff osallistui vapaaehtoisena hollantilaisissa joukoissa sotaan Ranskaa vastaan, Hollannin sotapalveluksesta hän erosi 1794. Luutnantiksi Porin rykmenttiin Stenhoff tuli syksyllä 1801, osallistuen Suomen sotaan, minkä jälkeen hän erosi Ruotsin sotapalveluksesta. Hän toimi sittemmin Suomen asiain komitean protokollasihteerinä Pietarissa, syksyyn 1814 asti. Stenhoff oli edustaja aatelissäädyssä Porvoon valtiopäivillä 1809.
Cicero (Illinois)

Cicero on kaupunki Illinoisin osavaltiossa Yhdysvalloissa. Se sijaitsee Cookin piirikunnassa. Kaupungissa asuu 83 147 asukasta, joiden keski-ikä on 30 vuotta. Kaupungin nimi tulee Marcus Tullius Ciceron nimestä. Kaupunki asutettiin 1830-luvulla ja perustettiin vuonna 1857.
Väestö.
Ciceron 83 147 asukkaasta 18,2 prosenttia asuu köyhyydessä. Kaupungissa äänestetään selvästi enemmän demokraatteja kuin republikaaneja. Vuoden 2016 vaaleissa demokraattien Hillary Clinton sai 74,7 prosenttia äänistä. Muualla Illinoisissa on kuitenkin paljon piirikuntia, joissa äänestetään enemmän republikaaneja.
Yli 40 prosenttia kaupungin väestöstä on syntynyt ulkomailla. Se on suurempi luku kuin Yhdysvaltojen, Illinoisin tai Cookin piirikunnan keskiarvo. Ulkomailla syntyneet ovat myös vanhempia kuin Yhdysvalloissa syntyneet. Yhdysvalloissa syntyneiden keski-ikä on vain 19 vuotta, mutta ulkomailla syntyneiden keski-ikä on 45 vuotta. 21,7 prosenttia yhdysvaltalaisista kaupungissa on 5-17-vuotiaita. 73 prosentilla kaupungin asukkaista on Yhdysvaltojen kansalaisuus.
Veteraaneja on 1 202. Yleisin sota, missä he ovat taistelleet, on Vietnamin sota.
Poikkiparru

Poikkiparru on Jörn Donnerin ohjaama ruotsalainen draamaelokuva vuodelta 1967. Elokuva perustuu Sivar Arnérin vuonna 1963 julkaistuun romaaniin Tvärbalk. 
Elokuva on viimeinen neljästä elokuvasta, jotka Donner ohjasi 1960-luvulla ruotsissa. Donner piti itse Poikkiparrua parhaana Ruotsin-kauden ohjauksenaan.
U.S. Bank Stadium

U.S. Bank Stadium on Minneapolisissa sijaitseva stadion. NFL-joukkue Minnesota Vikings pelaa kotiottelunsa stadionilla. Stadion sijaitsee Chicago Avenuella, lähellä Minneapolisin keskustaa. Stadion avattiin heinäkuussa 2016. Stadionilla on myös pelattu vuoden 2018 Super Bowl, jossa kohtasivat Philadelphia Eagles ja New England Patriots. Ottelu päättyi Eaglesin voittoon lukemin 41-33.
Predestination

Predestination on vuonna 2014 julkaistu tieteiselokuva. Sen on käsikirjoittanut ja ohjannut Michael ja Peter Spierig (Spierigin veljekset) ja se perustuu Robert A. Heinleinin vuoden 1959 novelliin "All You Zombies".
Skeboån

Skeboån on Ruotsissa Tukholman läänissä virtaava 11 kilometriä pitkä joki, joka kuuluu Skeboånin vesistössä sen 50 kilometriä pitkään pääuomaan. Joen valuma-alueen pinta-ala on 483 neliökilometriä ja se laskee Itämeren pääaltaan Ahvenanmereen Hallstavikissä Norrtäljen kunnassa.
Virkistystoiminta.
Joki on melontakelpoinen tietyillä osuuksilla.
Broströmmen

Broströmmen on Ruotsissa Tukholman läänissä virtaava 5 kilometriä pitkä joki, joka kuuluu Broströmmenin vesistössä sen 43 kilometriä pitkään pääuomaan. Joen valuma-alueen pinta-ala on 227 neliökilometriä ja se laskee Itämeren pääaltaan Ahvenanmereen Norrtäljen kunnassa.
Joen lähdejärveksi on myös mainittu Erken, joka sijaitsee joensuusta 8 kilometriä luoteeseen päin. Joella olisi silloin pituutta 15 kilometriä.
Norrtäljeån

Norrtäljeån tai myös Ålderskärrån on Ruotsissa Tukholman läänissä virtaava 1,75 kilometriä pitkä joki, joka kuuluu Norrtäljeånin vesistössä sen pääuomaan. Joen valuma-alueen pinta-ala on 352 neliökilometriä ja se laskee Itämeren pääaltaan Ahvenanmereen Norrtäljen keskustaajamassa.
Syyskuinen sunnuntai

Syyskuinen sunnuntai on Jörn Donnerin ohjaama ruotsalainen draamaelokuva vuodelta 1963. Elokuva oli ensimmäinen Donnerin ohjaama pitkä elokuva ja myös ensimmäinen neljästä elokuvasta, jotka Donner ohjasi 1960-luvulla ruotsissa. 
Palkinnot.
Syyskuinen sunnuntai voitti parhaan esikoisohjauksen palkinnon Venetsian elokuvajuhlilla vuonna 1963.
Åkerström

Åkerström tai myös Åkers kanal on Ruotsissa Tukholman läänissä virtaava 5 kilometriä pitkä joki, joka kuuluu Åkerströmin vesistössä sen 41 kilometriä pitkään pääuomaan. Joen valuma-alueen pinta-ala on 396 neliökilometriä ja se laskee Itämeren pääaltaaseen Trälhavetissa Österåkerin keskustaajamassa Åkersbergassa.
Johannes R. Becher

Johannes Robert Becher (1891 München, Saksa – 1958 Itä-Berliini, Itä-Saksa) oli saksalainen kirjailija.
Becher asui 1935–1945 Moskovassa. Hän oli toisen maailmansodan jälkeen keskeinen toimija DDR:n kulttuuripolitiikassa. Ekspressionistina hän on saksalaisen kirjallisuuden tärkeitä kirjailijoita. Hänen nuoruudenrunoissaan on voimakasta sodanvastaisuutta, mutta myöhemmät runot edustavat sosialistista realismia ja humanismia, joiden teoreetikko hän myös oli.
Lil Xan

Lil Xan (oik. Nicholas Diego Leanos, s. 6. syyskuuta 1996 Redlands, Kalifornia, Yhdysvallat) on yhdysvaltalainen rap-artisti.
Hänet tunnetaan parhaiten kappaleestaan "Betrayed", joka myi platinaa. Kappale pääsi sijalle 64 Billboard Hot 100 -listalla. Huhtikuussa 2018 Lil Xan julkaisi Total Xanarchy -debyyttialbuminsa. Vuonna 2022 kesällä hän julkaisi uusimman albuminsa have a nice day yhdessä Chris Milesin kanssa.
Kevin Han

Qi "Kevin" Han (s. 25. marraskuuta 1972 Shanghai, Kiina) on kiinalainen sulkapalloilija. Han kilpaili vuosien 1996, 2000 ja 2004 kesäolympialaisissa edustaen näissä kaikissa Yhdysvaltoja. Hän sijoittui vuosien 2000 ja 2004 olympialaisissa yhdeksänneksi ja 1996 olympialaisissa sijalle 33.
Han pelasi 1996 ja 2000 olympialaisissa kaksinpelin ja 2004 nelinpelin. Hän on voittanut myös Jamaikan kansallisen mestaruuden vuonna 1999 ja Guatemalan kansainvälisen kaksinpelin vuosina 1998–1999. Han oli seitsemän kertaa Yhdysvaltain mestari kaksinpelissä.
Pan American kisoissa Han voitti neljä mitalia vuosina 1995–2003. Pan Am sulkapallon mestaruuskilpailuissa hän voitti kultaa sekä yksin- että kaksinpelissä vuosina 1997 ja 2001.
Von Paykull

von Paykull on baltiansaksalainen aatelissuku, jonka tarkempi alkuperä on tuntematon. Se on usein erheellisesti sekoitettu Patkul-sukuun. Varhaisin maininta Paykull-suvun jäsenestä on 1300-luvun lopulta Saksalaisen ritarikunnan vasallina. 
Suku on saanut Ruotsissa vapaaherran arvon ensin 1651. Tämän haaran sammuttua toinen haara sai naturalisaation 1756 ja vapaaherrallisen arvon 1818.
Calm

Calm (tyyliteltynä C A L M) on australialaisen popyhtye 5 Seconds of Summerin neljäs studioalbumi, joka julkaistiin 27. maaliskuuta 2020. Albumilta julkaistiin singleinä kappaleet ”Easier”, ”Teeth”, ”No Shame”, ”Old Me” ja ”Wildflower”.
Albumi ylsi listaykköseksi kotimaassaan Australiassa sekä Britanniassa. Suomen virallisella listalla sen paras sijoitus oli 24.
Molybdeeni(III)kloridi

Molybdeeni(III)kloridi (MoCl3) on molybdeeni- ja kloridi-ionien muodostama epäorgaaninen ioniyhdiste. Yhdistettä voidaan käyttää orgaanisen kemian synteeseissä katalyyttinä.
Ominaisuudet.
Huoneenlämpötilassa molybdeeni(III)kloridi on tummaa ruskehtavan punaista kiteistä ainetta. Yhdiste on polymorfista ja siitä tunnetaan α- ja β-muodot. Molybdeeni(III)kloridin α-muodon alkeiskoppi on kuutiollinen ja muistuttaa vääristynyttä alumiinikloridin tai kromi(III)kloridin rakennetta. Rakenteessa on kovalenttisia sidoksia molybdeeni-ionien välillä. Aineen β-muodon rakenne on heksagonaalinen. Molybdeeni(III)kloridi hydrolysoituu veden vaikutuksesta. Kuumennettaessa se disproportioituu molybdeeni(II)kloridiksi ja molybdeeni(IV)kloridiksi.
Valmistus ja käyttö.
Molybdeeni(III)kloridia valmistetaan pelkistämällä molybdeeni(V)kloridia vedyllä.
MoCl5 + H2 → MoCl3 + 2 HCl
Yhdistettä voidaan käyttää katalyyttinä alkyynien polymeroinneissa. Lisäksi sitä on tutkittu parantamaan litiumboorihydridiin ja magnesiumhydridiin perustuvien vedynvarastointisovellusten ominaisuuksia.
Cindy

Cindy on naisen etunimi. Se on lyhentymä italialaisperäisestä nimestä "Cinderella", joka on tullut kuuluisaksi satuhahmo Tuhkimon englanninkielisenä nimenä. Sen pohjana on ’tuhkaa’ merkitsevä latinan sana "cinis". Toisaalta Cindy voi olla myös muunnos nimestä Cynthia tai Lucinda.
Digi- ja väestötietoviraston mukaan Cindy on joulukuuhun 2024 mennessä ollut Suomessa virallisena etunimenä 310–320 naisella. Cindy-nimeä ei esiinny almanakassa, mutta Helsingin yliopiston almanakkatoimiston virallisessa koirien nimipäiväkalenterissa Cindyn nimipäivä on 12. helmikuuta.
Intubaatioputki

Intubaatioputki mahdollistaa avoimien hengitysteiden ylläpidon henkilön ollessa tajuton tai nukutettu. Intubaatioputki asetetaan endotrakeaalisen laryngoskopian avulla.
Yhdysvaltain presidentinvaalit 1884

Yhdysvaltain presidentinvaalit 1884 järjestettiin 4. marraskuuta 1884. Vaalit voitti demokraatti Grover Cleveland haastajanaan republikaani James Gillespie Blaine. Cleveland sai äänestyksessä 219 valitsijamiestä Blainen 182 valitsijamiesääntä vastaan. Clevelandista tuli ensimmäinen demokraatti, joka voitti sisällissodan jälkeisellä aikakaudella vaalit.
Republikaanipuolue piti Yhdysvaltain sisällissodan sotasankarina tunnettua kenraalia, William Tecumseh Shermania ehdokkaana presidentinvaaleihin, mutta Sherman kieltäytyi vankasti ilmoittamalla: ""Jos minut asetetaan ehdokkaaksi, en aio kampanjoida, jos minut nimetään ja valitaan ehdokkaaksi, en vastaanota sitä, jos minut valitaan"[presidentiksi], "niin en astu virkaan.""
Vaalikampanja.
Ehdokkaiden kampanjataktiikat olivat erilaiset. Blaine kävi laajan kiertueen maassa, kun taas Cleveland esiintyi hyvin vähän julkisuudessa. Blainea syytettiin olevan osallisena finanssiskandaaleissa, kun taas Cleveland joutui myöntämään maksavansa elatusapua naiselle, joka väitti Clevelandin olevan lapsensa isä.
Ján Volko

Ján Volko (s. 2. marraskuuta 1996) on slovakialainen pikajuoksija, sisäratojen Euroopan-mestari. Hän on pituudeltaan 179 cm. 
Ura.
Volko karsiutui 60 metrin juoksun alkuerissä Prahan sisäratojen EM-kilpailuissa 2015. Saman vuoden Eskilstunan alle 20-vuotiaiden EM-kilpailuissa hän karsiutui 100 metrillä alkuerissä ja 200 metrillä välierissä. Portlandin MM-hallikilpailuissa 2016 hän karsiutui 60 metrin alkuerissä. Saman vuoden Amsterdamin EM-kilpailuissa hän karsiutui 100 ja 200 metrin alkuerissä.
Volko saavutti Belgradin sisäratojen EM-kilpailuissa 2017 hopeaa 60 metrillä Slovakian ennätysajalla 6,58. Hän saavutti samana vuonna Bydgoszczin alle 23-vuotiaiden EM-kilpailuissa kultaa 200 metrillä Slovakian ennätysajalla 20,33 ja hopeaa 100 metrillä ajalla 10,18. Lontoon MM-kilpailuissa hän karsiutui 100 metrillä alkuerissä ja 200 metrillä välierissä. Taipein universiadeissa 2017 hän saavutti 200 metrillä pronssia ja oli 100 metrillä viides.
Volko sijoittui 60 metrillä kuudenneksi Birminghamin MM-hallikilpailuissa 2018. Saman vuoden Berliinin EM-kilpailuissa hän karsiutui 100 ja 200 metrin välierissä. Hän voitti sisäratojen Euroopan-mestaruuden 60 metrillä Glasgow'ssa 2019 ajalla 6,60. Napolin universiadeissa hän sijoittui 100 metrillä neljänneksi ja 200 metrillä viidenneksi. Hän saavutti Toruńin sisäratojen EM-kilpailuissa 2021 pronssia 60 metrillä ajalla 6,61. Vuodelle 2021 siirretyissä Tokion olympialaisissa hän karsiutui 100 ja 200 metrin alkuerissä. 
Volko karsiutui 2022 Belgradin MM-hallikilpailuissa 60 metrin alkuerissä. Saman vuoden Münchenin EM-kilpailuissa hän sijoittui 100 metrillä neljänneksi ja karsiutui 200 metrillä välierissä. Vuonna 2023 hän sijoittui Istanbulin sisäratojen EM-kilpailuissa 60 metrillä viidenneksi. Budapestin MM-kilpailuissa 2023 hän karsiutui 100 ja 200 metrin alkuerissä.
Volko on voittanut Slovakian-mestaruuden ulkoradoilla 100 metrillä vuosina 2015–2020, 2022 ja 2023 sekä 200 metrillä 2015, 2016 ja 2018–2023. Sisäradoilla hän on voittanut maansa mestaruuden 60 metrillä 2017–2023 sekä 200 metrillä 2015, 2016 ja 2022. Hän on parantanut useita kertoja Slovakian ennätyksiä 60, 100 ja 200 metrin matkoilla vuodesta 2016 alkaen. Tällä hetkellä hänen nimissään ovat maan ennätykset ulkoradoilla 100 metrillä 10,13 (Šamorín 2018) ja 200 metrillä 20,24 (Trnava 2018) sekä hallissa 60 metrillä 6,55 (Madrid 2020) ja 200 metrillä 20,97 (Ostrava 2023).
Pioner (tykinvetäjä)

Pioner () on kolmiakselinen neuvostoliittolainen panssaroitu tykinvetäjätraktori, jota valmistettiin Moskovassa Ordžonikidzen tehtaalla numero 37 vuosina 1936 ja 1937. Sen suunnittelu alkoi vuonna 1932 ja se esikuvana oli brittiläinen T-13 Vickers-Carden-Lloyd, jossa oli Fordin V-8 -moottori. Pionerin moottoriksi tuli nelisylinterinen GAZ-A. Miehistöksi riitti yksi henkilö. Se voitiin varustaa 7,62 millimetrin konekiväärein.
Fredrik Segercrantz

Fredrik Segercrantz (6. toukokuuta 1774 Akaa – 14. huhtikuuta 1813 Svartholman merilinnoitus) oli suomalainen sotilas ja valtiopäivämies.
Segercrantzin vanhemmat olivat kapteenin arvon saanut Carl Isak Ekman, aateloituna Segercrantz, ja Hedvig Christina Blåfield ja puoliso vuodesta Maria Helena Fischer (k. 1818). Venäjän keisarillisen armeijan tykistönkenraali Clas Robert Segercrantz oli heidän poikansa. Fredrik Segercrantz oli laivastossa kersantti 1789 ja vänrikki 1790. Hänet siirrettiin Hämeen läänin jalkaväkirykmenttiin 1795, Ruotsin armeijan sotapalveluksesta hän erosi tammikuussa 1800, mutta palveli sittemmin kapteenin arvossa Venäjän keisarillisessa armeijassa. Hän oli edustaja aatelissäädyssä Porvoon valtiopäivillä 1809.
Knuth Becker

Knuth Becker (1893 Hjørring, Tanska – 1974 Vår lähellä Ålborgia, Tanska) oli tanskalainen kirjailija. Hän arvosteli ankaraa elämänkatsomusta ja kasvatusta. Hänen tuotantonsa painottuu realismiin ja kuvaa eläytyvästi lapsen mielenliikkeitä.
Beckerin tuotantoon kuuluu runokokoelma "Silhouetter I–III" (1921–1928) sekä kesken jäänyt osittain omaelämäkerrallinen romaanisarja, joka on hänen pääteoksensa.
Uusi kansa

Uusi kansa on vuonna 2020 perustettu keskustaoikeistolainen puolue Venäjällä. Puoluetta johtaa kauneustuotetehtailijana toiminut liikemies Alexei Netšajev.
Puolueen ehdokas presidentinvaalissa vuonna 2024 oli Vladislav Davankov.
Jan Heino

Jan Erik Heino (22. heinäkuuta 1947 Liljendal – 28. marraskuuta 2024) oli suomalainen metsäneuvos ja kansainvälisesti tunnettu metsäasiantuntija.
Heino oli koulutukseltaan maatalous- ja metsätieteiden kandidaatti Helsingin yliopistosta. Hän toimi 2000–2006 Metsähallituksen toimitusjohtajana. Metsähallituksesta hän siirtyi Roomaan johtamaan YK:n elintarvike- ja maatalousjärjestö FAO:n metsäosastoa järjestön apulaispääjohtajana 2006–2009. FAO-kauden jälkeen hän työskenteli maa- ja metsätalousministeriön johtavana metsäasiantuntijana.
Heino toimi "Skogsbruket"-lehden päätoimittajana 1986–1993 sekä Metsäntutkimuslaitoksen johtokunnan puheenjohtajana 1997–1999.
Suomen Leijonan ritarikunnan komentajaksi hänet nimitettiin vuonna 2007. Heino sai metsäneuvoksen arvonimen vuonna 2012. Hän oli myös Suomen metsäyhdistyksen kunniajäsen.
Ella Rosti

Ella Rosti (s. 25. syyskuuta 1986) on suomalainen podcastaaja, tubettaja ja some-vaikuttaja. Rosti ylläpitää vaimonsa Susanna Silvander-Rostin kanssa yhteistä YouTube-kanavaa ”Kaksi äitiä”. He julkaisevat myös samannimistä podcastia ja vaikuttavat Instagramissa tilillään @kaksiaitia. 
Ella Rostin äiti on laulaja Vicky Rosti, jonka kolmesta lapsesta hän on nuorimmainen. Hän ei seurannut äitiään musiikkiuralle, mutta osallistui Voice of Finlandin ensimmäiselle tuotantokaudelle. Aikaisemmin hän esiintyi "Kuorosota"-ohjelmassa sisarensa kanssa.
Ella Rosti sai vaimonsa kanssa hedelmöityshoitojen avulla kaksoset vuonna 2018 ja kolmannen lapsen vuonna 2021.
Magnus Fredrik Clementeoff

Magnus Fredrik Clementeoff (Clementioff) (21. tammikuuta 1736 – 31. toukokuuta 1815 Kemi) oli suomalainen sotilas, elinkeinojen kehittäjä ja valtiopäivämies.
Magnus Fredrik Clementeoffin isä oli Magnus Gustaf Clementeoff ja äiti Eva Rosling. Hänen puolisonsa vuodesta 1767 oli Västerbottenin rykmentin kapteenin tytär Christina Maria Heinricia (k. 1812). 
Clementeoff palveli ensin Jämtlandin rykmentin upseerina ja oli vuodesta 1764 vääpeli Pohjanmaan rykmentin Kemin komppaniassa. Hän osallistui Pommerin sotaan 1750-luvulla ja 1788–1790, yleni vänrikiksi 1762 ja luutnantiksi 1790. Sotapalveluksesta Clementeoff erosi 1797 ja muutti Kemin Liedakkalaan. 
Clementeoff kehitti Kemijoen laakson maataloutta, ottaen käyttöön uusia viljelytekniikoita, kuivattaen soita ja perustaen uudistilan, jonne hän asettui asumaan. Hän myös harjoitti seudullaan yhtenä ensimmäisistä poronhoitoa. Clementoff sai oikeudet viinanmyyntiin 1784 ja menestyi siinä hyvin, ennen kotipolton sallimista. Hän sai 1782 kirkkoherra Fellmanin kanssa luvan perustaa Ounasjoen Sinettään vesisahan, jossa hän oli mukana 1790-luvulle asti. Clementeoff oli edustaja aatelissäädyssä Porvoon valtiopäivillä 1809.
Elixir (ohjelmointikieli)

Elixir on yleiskäyttöinen funktionaalinen ohjelmointikieli. Kieli on esitelty vuonna 2012.
Kieli kääntyy tavukoodiksi Erlangin tapaan. Kielen syntaksia verrataan Ruby on Rails -ohjelmistokehykseen. Elixir-ohjelmat suoritetaan kevyissä eriytetyissä prosesseissa.
Viikin kartano

Viikin kartano on kolmen suomalaisen kartanon nimi:
José Hernández (runoilija)

José Hernández (1834 San Martín, Buenos Airesin maakunta – 1886 Belgrano, Buenos Airesin maakunta) oli argentiinalainen journalisti ja runoilija, jonka tunnetuin teos on Argentiinan kansalliseepokseksi nimitetty "El Gaucho Martín Fierro".
Aatelissukuinen Hernández varttui nuoruudessaan karjatilalla, ja "Martin Fierro" -eepos perustuu hänen tuolloin kuulemiinsa gauchokulttuurin tarinoihin. Hän työskenteli journalistina ensin Buenos Airesissa ilmestyneessä "Reforma Politica" -lehdessä ja sitten Paranán kaupungissa. Työskenneltyään myös Corrientesissä ja Rosariossa Hernández palasi Buenos Airesiin ja perusti uuden, radikaaleja yhteiskunnallisia ajatuksia ajaneen sanomalehden "Rio de la Plata". Entre Ríosinn maakunnassa syntyi 1870 sotilaallinen itsenäisyysliike, johon Hernández liittyi. Kapinallisten kärsittyä tappion valtiollisia joukkoja vastaan Hernández lähti maanpakoon joko Uruguayn Montevideoon tai Brasiliaan.
Palattuaan maanpaosta hän julkaisi 1872 runoteoksensa "El Gaucho Martín Fierro", josta tuli suuri menestys. Vuonna 1879 karjapaimen Fierron tarina sai jatkoa teoksessa "La vuelta de Martín Fierro".
Gujaratit

Gudžaratit ovat intialainen etninen ryhmä, jotka puhuvat gudžaratin kieltä. He asuvat enimmäkseen Gujaratin osavaltiossa Intiassa, mutta gujaratiyhteisöjä elää ympäri maailmaa. Gudžarateista löytyy merkittäviä yrittäjiä ja teollisuudenharjoittajia sekä vapaustaistelijoita, kuten Mahatma Gandhi. Gudžaratit ovat pääosin hinduja.
Tyresån

Tyresån on Ruotsissa Tukholman läänissä virtaava 3 kilometriä pitkä joki, joka kuuluu Tyresånin vesistössä sen 27 kilometriä pitkään pääuomaan. Joen valuma-alueen pinta-ala on 252 neliökilometriä ja se laskee Itämeren pääaltaaseen Kalvfjärdeniin Tyresön kunnassa kahta vesireittiä myöten. Kumpikin erkaantuu Albysjönistä. Vesistö on siten bifurkaatiovesistö.
Vesistö on pikemminkin järvien kuin jokien vesistöjärjestelmä.
Al-Dhahabi

Muhammad ibn Ahmad al-Dhahabi (1274–1348 Damaskos) oli suuri shafi'i-suuntauksen "hadith"-mestari ("hafiz) ja" islamin historioitsija. Hän oli syntyperältään turkmeeni, opiskeli Pyhää Tietoa ensin Damaskoksessa ja sitten Kairossa ja monissa muissa kaupungeissa. Hän kirjoitti melkein sata kirjaa, jotkut niistä kooltaan huomattavia, kuten 23 osaa sisältävä "Siyar a'lama al-nubala" (Huomattavien henkilöiden elämäkertoja) tai 36-osainen "Tarikh al-islam al-kabir" (Suuri islamin historia). Hän oli myös Koraanin kanonisen tutkimuksen ja tekstianalyysin imaami. Al-Dhahabi sokeutui seitsemän vuotta ennen kuolemaansa Damaskoksessa.
Suuret synnit.
Al-Dhahabin teoksista on suomennettu "Kitab al-kaba'ir" (Suuret synnit). Kirjan tiivistelmä löytyy teoksen "Reliance of the Traveller" luvusta "Enormities".
Islam tekee eron suurten ja pienien syntien välillä. Koraanin naisten suura toteaa niistä: "Jos kartatte raskaita syntejä, jotka ehdottomasti kielletään teiltä, niin Me pyyhimme pois teidän pahat tekonne ja johdatamme teidät kunniaportista Paratiisiin" (4:31). Suuret synnit "(kabira)" ovat niitä, jotka mainitaan nimeltä Koraanissa tai "haditheissa". Niistä seuraa kirous tai maallinen rangaistus. Pienistä synneistä ei rangaista, vaan ne katsotaan sovitetuiksi, kun henkilö on osallistunut rukoushetkeen tai (suurempien asioiden ollessa kyseessä) perjantairukoukseen. Kolmas luokka teoista on epäusko, joka vie ihmisen islamin ulkopuolelle ja Helvettiin.
Al-Dhahabin teos luettelee kaikkiaan 76 suurta syntiä. Esimerkkejä niistä ovat seuraavat. 
Lisäksi on joukko todennäköisiä suuria syntejä, joihin kuuluu muun muassa:
Rakastaa

Rakastaa on Jörn Donnerin ohjaama ruotsalainen draamaelokuva vuodelta 1964. Elokuva oli toinen Donnerin ohjaama pitkä elokuva ja myös toinen neljästä elokuvasta, jotka hän ohjasi 1960-luvulla Ruotsissa. Elokuvassa Louise on auto-onnettomuudessa kuolleen miehensä hautajaisissa, jossa hän tapaa vanhan tuttavansa Fredrikin. Louisen ja Fredrikin välille kehittyy suhde, mutta Louise ei halua mennä enää uudestaan avioon.
Elokuva on omistettu elokuvaohjaaja Mauritz Stillerin muistolle.
Hu Nai-yuan

Hu Nai-yuan (; s. 1961) on taiwanilainen viulisti.
Hu voitti Kuningatar Elisabetin musiikkikilpailun vuonna 1985. Hän on esiintynyt eri puolilla maailmaa muiden muassa Toronton sinfoniaorkesterin, Rotterdamin filharmonikkojen, Belgian kansallisen orkesterin, Seattlen sinfoniaorkesterin, Royal Philharmonic Orchestran, Tokion filharmonikkojen ja Taiwanin kansallisen sinfoniaorkesterin solistina. Kapellimestareita, joiden johdolla hän on soittanut, ovat olleet George Cleve, Ádám Fischer, Leon Fleisher, Günther Herbig, Gerard Schwarz ja Maksim Šostakovitš. Kamarimusiikin alalla Hu on tehnyt yhteistyötä muiden muassa Fou Ts'ongin, Martha Argerichin, Mischa Maiskyn, Yo-Yo Man ja Emanuel Axin kanssa. 
Vuonna 2004 Hu perusti kotimaassaan Taiwan Connection -musiikkifestivaalin. Hän on tehnyt levytyksiä eri levymerkeille.
Trosaån

Trosaån on Ruotsissa Södermanlandin läänissä virtaava 12 kilometriä pitkä joki, joka kuuluu Trosaånin vesistössä sen 69 kilometriä pitkään pääuomaan. Joen valuma-alueen pinta-ala on 572 neliökilometriä ja se laskee Itämeren pääaltaaseen Fågelöfjärdenissä Trosan keskustaajamassa.
Svärtaån

Svärtaån on Ruotsissa Södermanlandin läänissä virtaava 13 kilometriä pitkä joki, joka kuuluu Svärtaånin vesistössä sen 39 kilometriä pitkään pääuomaan. Joen valuma-alueen pinta-ala on 372 neliökilometriä ja se laskee Itämeren pääaltaaseen Nyköpingin kunnassa.
Nomos

Nomos (, ’tapa’, ’laki’ yms.; tai , ’alue’, ’provinssi’ yms.) voi viitata seuraaviin:
Ulla Turkki

Ulla Maija Turkki (o.s. Mäkinen, 30. kesäkuuta 1941 Ikaalinen – 24. marraskuuta 2022 Pori) oli suomalainen toimittaja, joka työskenteli Porissa ilmestyneen sosialidemokraattisen "Uusi Aika" -sanomalehden päätoimittajana vuosina 1985–2009. Hän aloitti lehden toimittajana vuonna 1967 ja siirtyi kaksi vuotta myöhemmin toimitussihteeriksi päätoimittajaksi valitun Leo Nybergin tilalle. Vuonna 1985 Turkista tuli "Uuden Ajan" päätoimittaja.
Ikaalisissa syntynyt mutta jo kahden viikon ikäisenä Ahlaisiin muuttanut Turkki oli Porin kaupunginvaltuuston ja kaupunginhallitusten jäsen. Lisäksi hän toimi muun muassa Porin Työväenyhdistyksen puheenjohtajana ja kuului SDP:n puoluetoimikuntaan. Vuonna 2012 Turkki nimettiin SDP:n kunniajäseneksi.
Kilaån

Kilaån on Ruotsissa Södermanlandin läänissä virtaava 28 kilometriä pitkä joki, joka kuuluu Kilaånin vesistössä sen 63 kilometriä pitkään pääuomaan. Joen valuma-alueen pinta-ala on 432 neliökilometriä ja se laskee Itämeren pääaltaaseen Nyköpingin kunnassa.
Vesivoima.
Vesistössä on yksi vesivoimalaitos Kilån, joka tuottaa sähköä 0,2 megawattin teholla noin 0,3 gigawattituntia vuodessa.
Afroditopolites

Afroditopolites (; ) voi viitata seuraaviin muinaisen Egyptin nomoksiin eli maakuntiin:
Diospolites

Diospolites () voi viitata seuraaviin muinaisen Egyptin nomoksiin eli maakuntiin:
Hermopolites

Hermopolites () voi viitata seuraaviin muinaisen Egyptin nomoksiin eli maakuntiin:
Ombites

Ombites (), egyptiläisittäin Ta-seti (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen ensimmäinen nomos.
Nomoksen alkuperäisen egyptinkielisen nimen suomennos on ”Jousen maa”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Ta-khent". Kreikankielisenä nimenä esiintyy joskus myös "Nubia" ( tai "Noubia"). Tutkimuksessa nomokseen viitataan usein tunnuksella U01.
Maantiede.
Ombiteen nomos oli yksi Ylä-Egyptin 22 nomoksesta. Se oli numeronsa mukaisesti alueen ensimmäinen nomos Niilin yläjuoksulta laskien, toisin sanoen se oli Ylä-Egyptin ja samalla koko Egyptin eteläisin nomos ja sijaitsi Nubian vastaisella rajalla. Pohjoisessa nomos ulottui Omboihin (Nubet/Pa-Sobek, nyk. Kom Ombo) saakka. Nomoksen pohjoispuolella eli alajuoksulla päin sijaitsi Apollonopoliteen (U02) nomos.
Nomoksen alkuperäinen pääkaupunki ("mētropolis") oli Elefantine eli egyptiläisittäin Abu/Ibu, joka sijaitsi samannimisellä saarella Niilissä. Hellenistisellä kaudella eli ptolemaiosten aikana pääkaupungiksi mainitaan Omboi (Nubet, nyk. Kom Ombo). Nomoksen muita kaupunkeja olivat Syene (Sunet, nyk. Assuan/Aswan) ja Filai (P'aaleq).
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 72 neliökilometriä.
Historia.
Ombiteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U01, jolla siihen voidaan viitata nimenmuutoksista riippumatta.
Nomoksen pääjumalia olivat Satet, Anuqet ja Khnum Elefantinessa, Isis Syenessä ja Sobek Nubytissä, sekä muun muassa Horus, Anuket/Anukis, Hathor/Hut-Hor, Isis/Auset, Mandulis (nuubialainen muoto Horuksesta) ja Arensnuphis. Faarao Senusret I:n niin kutsutussa Valkoisessa kappelissa nomoksen jumalana esiintyy ”Horus vanhempi” ("Horu wer").
Apollonopolites

Apollonopolites (), egyptiläisittäin Wetjes-Hor (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen toinen nomos.
Nomoksen alkuperäisen egyptinkielisen nimen suomennos on ”Horuksen valtaistuin”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Wetjeset-Horos", "Wetjes-Ḥer", "Thes-Hor" ja "Thes-Hertu". Kreikankielisenä nimenä esiintyy joskus myös "Hierakonpolites" (). Tutkimuksessa nomokseen viitataan usein tunnuksella U02.
Maantiede.
Apollonopoliteen nomos oli yksi Ylä-Egyptin 22 nomoksesta, ja se oli numeronsa mukaisesti alueen toinen nomos Niilin yläjuoksulta laskien. Sen eteläpuolella eli yläjuoksulla päin sijaitsi Ombiteen (U01) nomos ja pohjoispuolella eli alajuoksulla päin Latopoliteen (U03) nomos.
Nomoksen pääkaupunkina ("mētropolis") esiintyy yleensä Apollonopolis Megale eli egyptiläisittäin Teb/Djeba (nyk. Edfu). Nomoksen alue ulottui Omboista Apollonopoliihin noin 65 kilometrin matkan Niilin vartta.
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 137 neliökilometriä.
Historia.
Apollonopoliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nomoksissa tapahtui tuolloin kuitenkin paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta U02, jolla siihen voidaan viitata nimenmuutoksista riippumatta.
Nomoksen pääjumala oli Horus, jonka kreikkalaiset yhdistivät Apolloniin, ja josta nomoksen pääkaupunki sai kreikkalaisen nimensä. Faarao Senusret I:n niin kutsutussa Valkoisessa kappelissa nomoksen jumalana esiintyy Behedetin Horus (Heru-Behutet).
Latopolites

Latopolites (), egyptiläisittäin Nekhen (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen kolmas nomos.
Nomoksen alkuperäisen egyptinkielisen nimen suomennos on ”Pyhäkkö”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Ten". Kreikankielisenä nimenä esiintyy joskus myös "Eileithyiapolites" (). Tutkimuksessa nomokseen viitataan usein tunnuksella U03.
Maantiede.
Latopoliteen nomos oli yksi Ylä-Egyptin 22 nomoksesta, ja se oli numeronsa mukaisesti alueen kolmas nomos Niilin yläjuoksulta laskien. Nomos sijaitsi Niilin itärannalla noin 80 kilometriä etelään Thebasta eli nykyisestä Luxorista. Sen alue ulottui Apollonopolis Megalesta Latopoliihin noin 50 kilometrin matkan Niilin vartta. Sen eteläpuolella eli yläjuoksulla päin sijaitsi Apollonopoliteen (U02) nomos ja pohjoispuolella eli alajuoksulla päin Pathyriteen (U04) nomos.
Nomoksen alkuperäinen pääkaupunki ("mētropolis") oli Hierakonpolis eli Nekhen (nyk. Kom al-Ahmar), johon sen egyptinkielinen nimi viittaa. Myöhemmin pääkaupunkina toimi Latopolis (Iunet, nyk. Esna), johon nomoksen kreikankielinen nimi perustuu. Pääkaupunkina mainitaan jossakin välissä myös Eileithyiopolis (Nekheb, nyk. Elkab). Nomoksen muita kaupunkeja olivat Hefat ja Per-Hut-Hor eli Hathor.
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 225 neliökilometriä.
Historia.
Latopoliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nomoksissa tapahtui tuolloin kuitenkin paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta U03, jolla siihen voidaan viitata nimenmuutoksista riippumatta.
Nomoksen pääjumalia olivat Horus Hierakonpoliissa, Nekhbet ja Sobek Eileithyiopoliissa, Hathor Nekhebin aavikolla, Khnum ja Neith Iunetissa sekä Wenu. Faarao Senusret I:n niin kutsutussa Valkoisessa kappelissa nomoksen jumalana esiintyvät Nekhbet, Nekhenin Horus ja/tai Wenu.
Pathyrites

Pathyrites (), egyptiläisittäin Waset (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen neljäs nomos.
Nomoksen alkuperäisen egyptinkielisen nimen suomennos on ”Valtikka”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Wast" ja "Uast". Kreikankielisinä niminä esiintyvät joskus myös "Hermonthites" () tai "Peri Thebas" (, ”nomos Theban ympärillä”). Tutkimuksessa nomokseen viitataan usein tunnuksella U04.
Maantiede.
Pathyriteen nomos oli yksi Ylä-Egyptin 22 nomoksesta, ja se oli numeronsa mukaisesti alueen neljäs nomos Niilin yläjuoksulta laskien. Nomos sijaitsi nykyisten Luxorin ja Karnakin kaupunkien ympäristössä noin 800 kilometriä sisämaahan Välimeren rannikosta. Sen eteläpuolella eli yläjuoksulla päin sijaitsi Latopoliteen (U03) nomos ja pohjoispuolella eli alajuoksulla päin Koptiteen (U05) nomos.
Nomoksen pääkaupunkina ("mētropolis") esiintyy yleensä Theba eli Waset (kreik. myös Diospolis Megale, lat. Diospolis Magna, nyk. Qurneh/Luxor/Karnak), Alkuperäiseksi pääkaupungiksi mainitaan kuitenkin Hermonthis eli Iuny (nyk. Armant). Nomokselle nimen antanut kaupunki oli Pathyris/Afroditopolis eli Per-Hathor (nyk. Gebelein), joten myös se on saattanut toimia jossakin välissä pääkaupunkina. Nomoksen muita kaupunkeja olivat Tufion eli Djerty (nyk. Tod), Imiotru (nyk. Rizeiqat) ja Madu.
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 284 neliökilometriä.
Historia.
Pathyriteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin kenties tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nomoksissa tapahtui tuolloin kuitenkin paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta U04, jolla siihen voidaan viitata nimenmuutoksista riippumatta.
Nomoksen pääjumalia olivat Amon Thebassa, Hathor Pathyriissä sekä Montu Hermothiissa ja Tufionissa. Faarao Senusret I:n niin kutsutussa Valkoisessa kappelissa nomoksen jumalana esiintyy Montu.
Koptites

Koptites (), egyptiläisittäin Netjerui (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen viides nomos.
Nomoksen alkuperäisen egyptinkielisen nimen suomennos on ”Kaksi haukkaa”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Herui". Tutkimuksessa nomokseen viitataan usein tunnuksella U05.
Maantiede.
Koptiteen nomos oli yksi Ylä-Egyptin 22 nomoksesta, ja se oli numeronsa mukaisesti alueen viides nomos Niilin yläjuoksulta laskien. Nomoksen alue ulottui Thebasta eli Diospolis Megalesta Koptokseen noin 45 kilometrin matkan Niilin vartta. Sen eteläpuolella eli yläjuoksulla päin sijaitsi Pathyriteen (U04) nomos ja pohjois-/luoteispuolella eli alajuoksulla päin Tentyriteen (U06) nomos.
Nomoksen pääkaupunki oli Koptos eli Gebtyu (nyk. Qift). Sen muita kaupunkeja olivat Apollonopolis Mikra (Gesa/Gis, nyk. Qus), Ombos (Nebut/Nubt, nyk. Naqada?), Khozam ja Shenhur.
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 331 neliökilometriä.
Historia.
Koptiteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U05, jolla siihen voidaan viitata nimenmuutoksista riippumatta.
Nomoksen pääjumalia olivat Min Koptoksessa, Isis Koptoksessa ja Shenhurissa, Horus ja Heqet Apollonopoliissa sekä Seth Omboksessa. Faarao Senusret I:n niin kutsutussa Valkoisessa kappelissa nomoksen jumalana esiintyy Koptoksen Min.
Tentyrites

Tentyrites (), egyptiläisittäin Iker (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen 6. nomos.
Nomoksen alkuperäisen egyptinkielisen nimen suomennos on ”Krokotiili”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Iqer", "Meseḥ", "Mes-ḥ" ja "Aa-ta". Tutkimuksessa nomokseen viitataan usein tunnuksella U06.
Maantiede.
Tentyriteen nomos oli yksi Ylä-Egyptin 22 nomoksesta, ja se oli numeronsa mukaisesti alueen 6. nomos Niilin yläjuoksulta laskien. Nomos sijaitsi joen suuren mutkan kohdalla. Sen etelä-/kaakkoispuolella eli yläjuoksulla päin sijaitsi Koptiteen (U05) nomos ja länsipuolella eli alajuoksulla päin Diospolites Mikroksen (U07) nomos.
Nomoksen pääkaupunkina ("mētropolis") esiintyy yleensä Tentyra eli egyptiläisittäin Ta-ynt-netert/Ta-en-tarert/Lunet. Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 300 neliökilometriä.
Historia.
Tentyriteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U06, jolla siihen voidaan viitata nimenmuutoksista riippumatta.
Nomoksen pääjumala oli Hathor (Het-Heru), jonka kreikkalaiset yhdistivät Afroditeen, ja josta nomoksen pääkaupunki sai nimensä. Faarao Senusret I:n niin kutsutussa Valkoisessa kappelissa nomoksen jumalana esiintyvät Hathor ja Iq.
Diospolites Mikros

Diospolites Mikros (), egyptiläisittäin Bat (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen seitsemäs nomos.
Nomoksen alkuperäisen egyptinkielinen nimi viittaa Hathor-jumalattareen. Myöhemmin nomoksen nimenä esiintyy "Sesheshet" (), jonka suomennos on ”Sistrum”. Kreikankielisenä nimenä esiintyy usein vain "Diospolites" (). Tutkimuksessa nomokseen viitataan usein tunnuksella U07.
Maantiede.
Diospolites Mikroksen nomos oli yksi Ylä-Egyptin 22 nomoksesta, ja se oli numeronsa mukaisesti alueen seitsemäs nomos Niilin yläjuoksulta laskien. Nomoksen alue ulottui Tentyrasta Diospolis Mikraan noin 55 kilometrin matkan Niilin vartta. Sen itäpuolella eli yläjuoksulla päin sijaitsi Tentyriteen nomos (U06) ja pohjois-/luoteispuolella eli alajuoksulla päin Thiniteen nomos (U08).
Nomoksen pääkaupunkina ("mētropolis") esiintyy yleensä Diospolis Mikra eli egyptiläisittäin Hu(t)-Sekhem (nyk. Hu). Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 306 neliökilometriä.
Historia.
Diospolites Mikroksen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U07, jolla siihen voidaan viitata nimenmuutoksista riippumatta.
Nomoksen pääjumalia olivat Bat ja Hathor (Het-Heru). Faarao Senusret I:n niin kutsutussa Valkoisessa kappelissa nomoksen jumalana esiintyy Bat.
Thinites

Thinites (), egyptiläisittäin Ta-wer (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen kahdeksas nomos.
Nomoksen alkuperäisen egyptinkielisen nimen suomennos on ”Suuri maa”. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Abdju" ja "Abt". Tutkimuksessa nomokseen viitataan usein tunnuksella U08.
Maantiede.
Thiniteen nomos oli yksi Ylä-Egyptin 22 nomoksesta, ja se oli numeronsa mukaisesti alueen kahdeksas nomos Niilin yläjuoksulta laskien. Sen etelä-/kaakkoispuolella eli yläjuoksulla päin sijaitsi Diospolites Mikroksen (U07) nomos ja pohjoispuolella eli alajuoksulla päin Panopoliteen (U09) nomos.
Nomoksen pääkaupunkina ("mētropolis") esiintyy yleensä Thinis eli This, egyptiläisittäin Tjenu (nyk. Girga). Pääkaupungiksi mainitaan kuitenkin myös Abydos eli Ab(e)dju.
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 613 neliökilometriä.
Historia.
Thiniteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U08, jolla siihen voidaan viitata nimenmuutoksista riippumatta.
Nomoksen pääjumala olivat Khentamentiu (Khenty-Imentiu), Osiris (Wesir) ja Anhur (Onuris). Faarao Senusret I:n niin kutsutussa Valkoisessa kappelissa nomoksen jumalana esiintyy Khentamentiu.
Panopolites

Panopolites (), egyptiläisittäin Menu (), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen yhdeksäs nomos.
Nomoksen alkuperäisen egyptinkielinen nimi tarkoittaa Min-jumalaa. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa "Minu", "Min", "Amsu" ja "Khem". Tutkimuksessa nomokseen viitataan usein tunnuksella U09.
Maantiede.
Panopoliteen nomos oli yksi Ylä-Egyptin 22 nomoksesta, ja se oli numeronsa mukaisesti alueen yhdeksäs nomos Niilin yläjuoksulta laskien. Nomos käsitti alueen nykyisen Akhmimin ympärillä. Sen eteläpuolella eli yläjuoksulla päin sijaitsi Thiniteen (U08) nomos ja pohjoispuolella eli alajuoksulla päin Antaiopoliteen (U10) nomos.
Nomoksen pääkaupunkina ("mētropolis") esiintyy yleensä Panopolis eli egyptiläisittäin Khemmis/Khent-min/Apu (nyk. Akhmim). Sen muita kaupunkeja oli Athribis eli Hut-Repit (nyk. Wannina).
Nomoksen pinta-alaksi on jossakin vaiheessa sen historiaa laskettu "aruraa" (auranalaa) eli noin 575 neliökilometriä.
Historia.
Panopoliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta U09, jolla siihen voidaan viitata nimenmuutoksista riippumatta.
Nomoksen pääjumalat olivat Min ja tämän puoliso Ȧ'ahbet. Faarao Senusret I:n niin kutsutussa Valkoisessa kappelissa nomoksen jumalana esiintyy Min.